Formandens beretning for året 2023.

Februar 2024

Her følger formandens beretning, eller måske rettere forpersonens beretning, som er den nye betegnelse som DDS lægger op til efter korpsårsrådsmødet.

Året 2023 startede som nu med årets grupperådsmøde/generalforsamling.
Vi havde en ambition om, i 2023, at få mere gavn af vores klatrevæg, at få gavn af vores nye kanoer samt at få flere ledere. Det er sket.
Klatring.
Vi ansøgte flere fonde og blev bevilliget ca. 15.000 til nyt klatreudstyr fra Danmarks ungdoms fællesråd (DUF). Der blev nedsat en klatre-arbejdsgruppe, der har revideret klatrereglerne, så der er overensstemmelse mellem reglerne og de nødvendige sikkerhedsforanstaltninger. Derudover er der gennemført uddannelse for de personer der skal medvirke ved gennemførelse af klatre aktiviteter. Selve området omkring klatrevæggen er blevet renoveret af foreningen ”huset”.
Kanoaktivitet.
De nye kanoer vi fik anskaffet i 2022, gav anledning til i foråret at verificerer vores sikkerhedsregler for anvendelse af kanoerne, samt at anskaffe nye redningsveste.
Reglerne er ajourført og vi får i år nye redningsveste. Inden jul fik vi svar fra Tryg-fonden, at de har bevilliget os 118 nye redningsveste, svarende til et beløb på 76. 000 kr.
Som kassereren senere kan berette har det også været et godt år for udlejning af kanoer. Vi er så heldige at Helle, der tidligere har været gruppeleder og foreningsformand, godt hjulpet af Jan, har varetaget kanoudlejningen støttet af en gruppe forældre.
Før sommerferien stoppede vores hidtidige rengøringsaftale, da indehaveren stoppede. Bestyrelsen indhentede en række tilbud og tegnede ny kontrakt med ”Ren Kolding”, der kunne tilbyde en fleksibel ordning tilpasset det varierende behov for rengøring.

Året afsluttedes med julebanko, som bestyrelsen overordnet står for, men hvor vi kan takke klanen for de praktiske forberedelser og et velgennemført arrangement. Også tak til de mange sponsorer, man skulle være uheldig for at komme tomhændet hjem.

Senest har bestyrelsen og lederne i januar afholdt den årlige udviklingsdag, hvor vi blandt andet reviderede gruppens udviklingsplan. De hidtidige fokusområder i udviklingsplanen var 1) Lederrekruttering, 2) Lederudvikling og fastholdelse samt 3) Internationalt spejderarbejde. De nye fokusområder betyder ikke at vi helt opgiver de tre gamle områder, men at vi har fået dem ind under huden og er klar til at rette fokus andre steder hen. Vi har i 2023 fået en del nye ledere, men der vil altid være en vis rotation, så rekruttering er en vedvarende opgave. Lederudvikling og fastholdelse er fastholdt i ét af de nye fokusområder. Internationalt spejderarbejde blev udlevet til fulde på Spejdernes Lejr i 2022, hvor vi havde følgeskab af en engelsk gruppe som junior og tropsspejdere genbesøger i England i år. Desuden støttede gruppen vores tre unge deltagere på verdenslejren i Korea i år, og de har efterfølgende fortalt om deres oplevelser for de yngre spejdere.

Gruppens fokus de kommende år er fastsat i gruppens nye udviklingsplan.
Planen indbefatter tre områder og kan læses på hjemmesiden (Separat gennemgang på grupperådsmødet som oplæg til godkendelse af planen).

1. Modige børn og unge
2. Vi værner om naturen
3. Udvikling af voksenfællesskabet

Vi vil i 2024 arbejde med de nye fokusområder og planlægger at tage udgangspunkt i forældregruppens involvering deri, ved et forældrearrangement til Sct. Georgsdag den 23. april.

Jeg vil gerne sige tusind tak til både ledere, gruppeledelsen og bestyrelsen for jeres arbejde i 2023. Også̊ en stor tak til jer forældre, for støtte ved de ugentlige møder hos mikro, mini og juniorgrenen.

Tak til den selvejende institution Ålykkegade 45 (Huset), hvis medlemmer håndterer vores spejderhus alene som hjælp til spejderne. I den forbindelse en stor tak til Glenn, der agerede mini-entreprenør ved sommerens renovering af kanoskuret og klatrevæggen.

En særskilt tak til Helle og VLAK, Gruppens Reserveledere der har arrangeret vinterlejren.

Peter Fink Work, Forperson III Kolding.